als_Latn dik_Latn sag_Latn
Megjithëse kanë kaluar 24 orë nga ngjarja e djeshme ku ekzekutua 47-vjeçari Viktor Skjeja, policia nuk ka ende një emër autori. Që prej ditës së djeshme janë shoqëruar dhe marrë në pyetje 13 persona që mendohet se kanë patur lidhje me viktimën, por deri tani policia nuk ka ende ndonjë të arrestuar. Për hetimin e ngjarjes janë ngritur disa pista hetimi, por paraprakisht dyshohet se vrasja mund të ketë ndodhur për larje hesapesh. Ndërkohë që nga verifikimet e kryera ka rezultuar se 47-vjeçari dyshohet se është me precedentë të theksuar kriminal në fushën e trafikut ndërkombëtar të lëndëve narkotike, qenieve njerëzore dhe konflikte të ndryshme. Sipas burimeve Skeja së bashku me 6 shtetas të tjerë, dyshohet se janë autor të vjedhjes me armë të bankës së qytetit të Laçit, ngjarje kjo e ndodhur më datë 13 mars 1997. Ndërkohë që në maj 1997, në vendin e quajtur Sanxhak – Laç, janë plagosur me armë zjarri shtetasit Viktor Skeja dhe shtetasi me inicialet A.K, të cilët po udhëtonin me automjetin e Skejes. Në datë 28maj 1997, në qendër të qytetit të Laçit është vrarë me armë zjarri shtetasi GJ. GJ. Dyshohet se autor është një shtetas, i paguar nga Viktor Skeja për të realizuar vrasjen. Në 12 shtator 2013 në ambientet e një lokali, në rrugën “Bardhyl” në Tirane, viktima Viktor Skeja është tentuar të vritet me armë zjarri, ku nga ngjarja e një viti më parë mbeti i plagosur, ndërsa autorët e ngjarjes nuk janë arrestuar. E pavarësisht se kishte këtë dosje të tejmbushur me akuza deri për vrasje dhe dënim në shtetin fqinj, Skeja mbante deri pak kohë më parë detyrën si drejtor i CEZ në qytetin e Laçit.
als_Latn